OBH 3149/1999.
Az állampolgári jogok országgyűlési biztosának jelentése
Ügyintéző: dr. Kovács Zsolt
Tárgy: illeték mértékének kifogásolása

Az eljárás megindulása:
	A panaszos azért nyújtott be kérelmet az Országgyűlési Biztos Hivatalához, mert a BM Útlevél Osztálya azzal tagadta meg az útlevelének kiadását, hogy az előírt illetéket nem rótta le, pedig annak hiányában a kérelmét át sem vették volna.

A tényállás:
	A panaszos a Budapest Kőbányai Önkormányzat Ügyfélszolgálatánál 1998. június 22-én nyújtotta be az útlevél igénylést. Benyújtotta a korábbi útlevelét, két fényképet és lerótta az előírt 4000 Ft. értékű illetékbélyeget.
	Az új útlevelet 30 napon belül nem kapta meg, ekkor érdeklődött, hogy annak mi az oka. Ekkor közölték vele, hogy az előírt összegű illetéket nem rótta le, ezért 4000 Ft-ot fizessen be. A panaszos az illeték befizetésének elmaradását tagadta, ezért fordult panasszal hivatalomhoz, és kérte az ügyének kivizsgálását.

A vizsgálat megállapításai:
	Megkeresésemre a BM Adatfeldolgozó Hivatal megküldte a panaszos ügyére vonatkozó iratokat, melyből megállapítottam, hogy a panaszos által benyújtott időközben érvényességét vesztett korábbi útlevele, illetve az abban lévő fénykép rongált volt, amelyre az ügyfél figyelmét fel is hívták. A felhívást - mely szerint a rongált útlevél cseréje esetén az eljárási illeték az egyébként járó illeték kétszerese - nem vette tudomásul.
	Az illetékekről szóló 1990. évi XCIII. törvény melléklete IX. címének 2. pontja szerint "A magánútlevél, a szolgálati és a hajós szolgálati útlevél kiadásának illetéke 4000 forint;"
A 6. pont szerint pedig "Az elveszett, megsemmisült, továbbá a megrongált és utazásra alkalmatlanná vált úti okmány helyett kiállított új úti okmány kiadásának illetéke a 2-4. pontban meghatározott illeték kétszerese."
	Tekintettel arra, hogy az eljáró hatóság a panaszos ügyében a jogszabályt helyesen alkalmazta, és nem bizonyítható, hogy arra az ügyfél figyelmét nem hívták volna fel, megállapítom, hogy az eljárás nem okozott alkotmányos joggal összefüggő sérelmet, ezért a vizsgálatot megszüntetem.

Budapest, 2000. május 12.

Gönczöl Katalin